Բագրատաշենի ահաբեկչություն

Բագրատաշենի ահաբեկչություն, ահաբեկչական գործողություն, որը տեղի է ունեցել 1994 թվականի սեպտեմբերի 4-ին Տավուշի մարզի Բագրատաշեն գյուղում։ Ռումբը տեղադրված է եղել գյուղի շուկայում, որի արդյունքում 14 մարդ զոհվել է (ներառյալ երկու ահաբեկիչները), իսկ 46 մարդ՝ վիրավորվել։ Այդուհանդերձ, ահաբեկչության վերաբերյալ զեկույցի համաձայն զոհվել է 10 և վիրավորվել՝ 26 մարդ։

Բագրատաշենը մեծ գյուղ է Տավուշի մարզում՝ հայ- վրացական սահմանագծին, ոչ այնքան հեռու Ադրբեջանի հետ սահմանից։ Սահմանի հակառակ կողմում ադրբեջանաբնակ Սադախլո գյուղն է։ 1990-ական թվականների սկզբին՝ ԽՍՀՄ փլուզումից հետո, տարածքը եղել է «մաֆիայի ներկայացուցիչների համար սև շուկայի կարևոր կենտրոն»։ Հայաստանը էմբարգոյի էր ենթարկվել Ադրբեջանի կողմից, որին 1993 թվականի ապրիլին միացավ նաև Թուրքիան։ Հայաստանը և Ադրբեջանը ներքաշված էին Ղարաբաղյան պատերազմում։

Ահաբեկչությունը նախագծվել էր Բաքվի բնակիչ Իմրան Հասանովի և Մարնեուլի Բուլա գյուղի բնակիչ Թուրքմեն Ջաֆարովի կողմից։ Երկուսն էլ եղել են էթնիկ ադրբեջանցիներ։

Համաձայն հետաքննության տվյալների՝ պայթուցիկ ականը տեղադրված է եղել ուղեպարկի մեջ։ Այն ունեցել է մեծ ուժգնություն։ Եվ Ջաֆարովը և Հասանովը եղել են մահապարտ ահաբեկիչներ։ Ենթադրվում է, որ նրանք հավաքագրված են եղել Ադրբեջանի Ազգային անվտանգության ծառայության կողմից։ Երկու ահաբեկիչներն էլ զոհվել են պայթյունի ժամանակ։

Ծանոթագրություններ 

Ահաբեկչական գործողություններ Հայաստանում
1990-ականների ահաբեկչական գործողություններ